**Heli Maarit Koivula** (ent. **Kruger**, s. 27. kesäkuuta 1975 Kauhajoki) on suomalainen entinen kolmiloikkaaja ja pituushyppääjä. Hän saavutti kolmiloikan EM-hopeaa Münchenissä 2002, nuorten MM-hopeaa pituushypyssä 1994 ja alle 23-vuotiaiden EM-pronssia kolmiloikassa 1997. Koivula voitti ulkoradoilla viisi SM-kultaa pituushypyssä ja seitsemän kolmiloikassa sekä kuusi himmeämpää mitalia, mukana myös hopea 100 metriltä. Vuonna 2002 hänet valittiin Suomen vuoden naisurheilijaksi.

Urheilu-uran jälkeen Koivula on julkaissut kaksi romaania (nimellä Heli Kruger): *Olen koskettanut taivasta* (2005) ja *Pidä minusta kiinni* (2007).

Kansainvälinen ura
------------------

Koivula edusti seuratasolla Kauhajoen Karhua. Koivula sijoittui Thessalonikin alle 20-vuotiaiden EM-kilpailuissa 1991 pituushypyssä seitsemänneksi. Seuraavana vuonna hän oli Soulin alle 20-vuotiaiden MM-kilpailuissa samassa lajissa neljäs tuloksella 614 cm. Kaksi vuotta myöhemmin Koivula sai Lissabonin alle 20-vuotiaiden MM-kilpailuissa hopeaa tuulituloksella 664.

Ensimmäisissä aikuisten arvokilpailuissaan, Göteborgin MM-kisoissa 1995, Koivula jäi pituushypyn karsinnassa ilman tulosta, mutta juoksi ankkuriosuuden kuudenneksi sijoittuneessa Suomen 4 × 100 metrin viestijoukkueessa. Tukholman sisäratojen EM-kilpailuissa 1996 hän sijoittui pituushypyssä kuudenneksi tuloksella 655. Atlantan olympialaisissa 1996 hän karsiutui pituushypyn ja kolmiloikan loppukilpailusta.

Koivula sai Turun alle 23-vuotiaiden EM-kilpailuissa 1997 pronssia kolmiloikassa tuloksella 13,88 ja sijoittui neljänneksi pituushypyssä. Ateenan MM-kilpailuissa 1997 hän karsiutui kummankin lajin loppukilpailusta, samoin Budapestin EM-kilpailuissa 1998. Sevillan MM-kilpailuissa 1999 Koivula jäi kolmiloikan karsintaan.

Vuonna 2001 Koivula voitti Euroopan cupin ykkösliigan kolmiloikkakilpailun Vaasassa tuloksella 14,13. Edmontonin MM-kilpailuissa 2001 hän oli kolmiloikassa viides tuloksella 14,28. GP-finaalissa Koivula oli seitsemäs. Wienin sisäratojen EM-kilpailuissa 2002 hän karsiutui kolmiloikan loppukilpailusta ja voitti kesäkuussa Euroopan cupin ykkösliigan kilpailun Slovakian Banská Bystricassa tuloksella 14,36.

Koivula saavutti Münchenin EM-kilpailuissa 2002 kolmiloikassa hopeaa tuulituloksella 14,83. Kilpailun voitti Ashia Hansen tuloksella 15,00. Seuraavana vuonna Koivula voitti Euroopan cupin ykkösliigan kolmiloikkakilpailun Lappeenrannassa ja hyppäsi 3. elokuuta samassa kaupungissa ennätyksensä 14,39. Pariisin MM-kilpailuissa 2003 hän karsiutui kolmiloikan loppukilpailusta, samoin kuin Budapestin halli-MM-kilpailuissa 2004. Ateenan olympialaisissa 2004 hän putosi sekä pituushypyn että kolmiloikan loppukilpailusta.

Keväällä 2005 Koivula ilmoitti lopettavansa urheilu-uransa akillesjännevaivojen vuoksi vain muutamaa kuukautta ennen uran päätökseksi kaavailtuja MM-kotikisoja.

Aikuisten SM-mitalit
--------------------

Lähde: Tilastopaja

* Ulkoradat
	+ 100 metrin juoksu
		- Hopeaa 1995
	+ Pituushyppy
		- Kultaa 1995, 1996, 1998, 2002, 2004
		- Hopeaa 1994, 1997
	+ Kolmiloikka
		- Kultaa 1996, 1998, 2000, 2001, 2002, 2003, 2004
		- Hopeaa 1995, 1999
		- Pronssia 1997
* Sisäradat
	+ 60 metrin juoksu
		- Pronssia 1995
	+ Pituushyppy
		- Kultaa 1994, 1995, 1996, 2004
		- Pronssia 1997, 1998
	+ Kolmiloikka
		- Kultaa 1996, 1997, 1998, 2004

Ennätykset
----------

|  |  |  |  |  |
| --- | --- | --- | --- | --- |
| Kolmiloikka | 14,39 | 3. elokuuta 2003 | Lappeenranta | tuulta +1,7 m/s |
| Pituushyppy | 665 | 21. heinäkuuta 2004 | Tallinna | tuulta −0,3 m/s |
| 100 m | 11,72 | 19. elokuuta 1995 | Nastola | tuulta +1,7 m/s |
| 200 m | 24,27 | 4. helmikuuta 1996 | Kuortane | hallissa |

Hänellä on lisäksi nimissään kolmiloikan 22-vuotiaiden Suomen ennätys sekä ulkoradoilla (13,92) että sisäradoilla (13,75). Pituushypyssä hän pitää hallussaan 17- ja 19-vuotiaiden ulkoratojen Suomen ennätystä 642.

Kirjailijana
------------

Urheilu-uran jälkeen Koivula on julkaissut kaksi romaania. Esikoisteos *Olen koskettanut taivasta* julkaistiin 2005. Se kertoo pituushyppääjästä, joka taistelee julkisuuden ja urheilun paineen sekä homoseksuaalisuutensa kanssa. Syksyllä 2007 julkaistiin Koivulan toinen romaani *Pidä minusta kiinni*.

Yksityiselämä
-------------

Koivula on koulutukseltaan sosionomi ja diakoni. Hän asuu Vaasassa.

Heli Koivula oli kihloissa brittiläisen keihäänheittäjän, Steve Backleyn, kanssa vuosina 1998–2001. He asuivat ja harjoittelivat Lontoossa.

Koivula avioitui kiekonheittäjä Frantz Krugerin kanssa vuonna 2003. Heille syntyi joulukuussa 2005 poika. Pari jätti avioerohakemuksen kesällä 2015.

Koivula työskentelee Pohjanmaan hyvinvointialueella sosiaalityöntekijänä.

Teokset
-------

* *Olen koskettanut taivasta*. Helsinki: Otava, 2005. ISBN 951-1-20591-9.
* *Pidä minusta kiinni*. Helsinki: Otava, 2007. ISBN 978-951-1-21155-6.

Lähteet
-------

1. ↑  Heli KOIVULA-KRUGER | Profile *worldathletics.org*. Viitattu 11.4.2021.
2. 1 2 3 4 5 6 7 8 9  Heli Koivula-Kruger Tilastopaja (vaatii kirjautumisen, maksullinen palvelu).
3. ↑  Results - 4 X 100 METRES - Women - Final *iaaf.org*.  Arkistoitu 30.8.2008. Viitattu 12.10.2009. (englanniksi)
4. ↑  European Athletics Championships - München 2002 *European-athletics.org*. Viitattu 17.2.2016. (englanniksi)
5. ↑  Heli Koivula-Kruger lopettaa uransa *MTV Sport*.  19.5.2005. Viitattu 17.2.2016.
6. ↑  Naisurheilijan tie kaapista ulos
7. ↑  Heli Kruger vaihtoi tyyliä
8. ↑  Heli Kruger Otava. Viitattu 17.2.2016.
9. ↑  Miettinen, Miska: Euroopassa dominoinut keihäslegenda kihlautui suomalaisen kanssa, mutta Härmän keppimiehet kiusasivat jatkuvasti: "On tämä uskomaton maa" *Iltalehti*.  9.8.2018. Viitattu 15.4.2020.
10. ↑  Waddington, Jonna: Entinen pituushyppääjä Heli Kruger eroaa *Iltasanomat.fi*.  20.8.2015. Viitattu 17.2.2016.
11. ↑  Tuomas Hämäläinen: Heli Koivula sädehti 20 vuotta sitten paikassa, jossa Kristiina Mäkelä ja Senni Salminen ovat EM-mitalisuosikkeja – tätä hänelle kuuluu nyt *MTV3*.  14.8.2022. Viitattu 27.6.2023.
12. ↑  Lastensuojelu *Pohjanmaan hyvinvointialue*. Viitattu 27.6.2023.

Aiheesta muualla
----------------

* Ylen Elävä arkisto: Heli Koivulalle kolmiloikan EM-hopeaa
* Heli Kruger Kirjasampo.fi:ssä

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)

 |
|  |
| Henkilöt | 
* World Athletics

 |

 |